4

## 4. Samræmi við stjórnarskrá og alþjóðlegar skuldbindingar.

Frumvarpið þykir ekki fela í sér álitaefni sem kalli á sérstaka umfjöllun um samræmi við stjórnarskrá eða alþjóðlegar skuldbindingar.

## 5. Samráð.

Efnislega sambærilegt frumvarp var lagt fram á 151., 152., 153. og 154. löggjafarþingi (160. mál). Fór frumvarpið í umsagnarferli hjá velferðarnefnd Alþingis. Áform um laga- setningu voru birt í Samráðsgátt stjórnvalda á vefnum Ísland.is. Var veittur frestur frá og með 20. febrúar 2025 til og með6. mars 2025 til að veita umsagnir um áformin (mál nr. S-39/2025). Tvær umsagnir bárust, önnur frá einstaklingi og hin frá ÖBÍ - réttindasamtökum. Í báðum umsögnum var lýst yfir stuðningi við fyrirhugaða lagasetningu. Þá barst umsögn frá Hunda- ræktarfélagi Íslands að samráðsferli loknu sem sömuleiðis lýsti yfir miklum stuðningi við fyrirhugaðar breytingar á lögum um fjöleignarhús. Ekki gafst tími fyrir til að kynna drög að frumvarpinu í samráðsgátt stjórnvalda en efnislega sambærilegt frumvarp hefur sem fyrr greinir verið lagt fram á Alþingi sem þingmannafrumvarp fjórum sinnum áður.

## 6. Mat á áhrifum.

Verði frumvarpið að lögum mun það auka jafnræði gæludýraeigenda hvað varðar hús- næðisvalkost ásamt því að stuðla að meira húsnæðisöryggi þeirra. Ekki er talið að frumvarpið muni hafa fjárhagsleg áhrif á ríkissjóð verði það að lögum. Hvað varðar mat á jafnréttisáhrifum frumvarpsins mun það liðka fyrir hunda- og kattahaldi fólks, óháð efnahag og búsetu, en gildandi reglur fjöleignarhúsalaganna hafa leitt til þess að íbúar fjöleignarhúsa hafa átt minni möguleika á slíku dýrahaldi en fólk sem býr í sérbýli. Vísast í þessu sambandi til umfjöllunar í inngangskafla um áhrif hunda- og kattahalds á líðan fólks og mikilvægi þess að stuðla að jákvæðari umgjörð í lögum um fjöleignarhús í ljósi þeirra.

### Um einstakar greinar frumvarpsins.

Um 1. gr. Lagt er til að 33. gr. e laganna, sem fjallar um samþykki aukins meiri hluta fyrir hunda- og kattahaldi, og 33. gr. f, sem fjallar um þau tilvik þar sem samþykkis annarra eigenda er ekki þörf, falli brott. Breytingarnar leiða af 2. gr. frumvarpsins þar sem lagt er til að framvegis verði hunda- og kattahald í fjöleignarhúsi ekki háð samþykki annarra eigenda. Vísast til nánari skýringa við 2. gr.

Um 2. gr. Lagðar eru til breytingar á 33. gr. g, ásamt fyrirsögn. Greinin fjallar nú um sameiginlegar reglur sem gilda um hunda- og kattahald. Lagt er til að greinin kveði framvegis almennt á um þær reglur sem gilda um hunda- og kattahald í fjöleignarhúsi en sérreglur um leiðsögu- og hjálparhunda verði áfram að finna í 33. gr. h. Ekki eru lagðar til breytingar á ákvæðum um leiðsögu- og hjálparhunda. Lagt er til að hunda- og kattahald í fjöleignarhúsi verði ekki háð samþykki annarra eigenda, sbr. a-lið. Í ljósi þessarar breytingar og þess að sveitarfélög fara með eftirlit með skráningar- og leyfisskyldu dýra er samhliða fellt brott ákvæði um að með öllu sé óheimilt að halda skrán- ingar- og leyfisskyld dýr í fjöleignarhúsum nema leyfi sveitarfélags fyrir dýrinu, þar sem við á, liggi fyrir, sbr. 1. gr. 33. gr. g laganna. Þá verði enn fremur ekki lengur gerð krafa um að eigandi láti húsfélagi í té ljósrit af leyfi viðkomandi sveitarfélags, sbr. 2. málsl. 3. mgr. 33. gr. e laganna.